钦定古今图书集成/明伦汇编/氏族典/第129卷 > 陈奉
## 钦定古今图书集成/明伦汇编/氏族典/第129卷 > 陈奉

按《明外史陈奉传》：“奉，御马监奉御也。万历二十七年，
命征荆州店税，兼采兴国州矿洞丹砂及钱厂鼓铸
事。奉兼领数使，恣行威虐，每托巡历，鞭笞官吏，剽劫
行旅，商民恨刺骨。兴国州奸人漆有光讦，居民徐鼎
等掘唐相李林甫妻杨氏墓，得金巨万。腾骧卫百户
仇世亨奏之，帝命奉括进内库，奉因毒拷责偿，且悉”
发境内诸墓。复使人开谷城矿不获，胁其库金，为县
民所逐。武昌兵备冯应京劾奉十大罪，奉随奏疏诬
之，即降应京杂职。奉又开枣阳矿，知县王之翰以显
陵近，执不可。奉劾之，缇骑逮讯，并追逮应京。民号哭
往送，切齿恨奉。众相聚万馀，围奉公署，誓必杀奉。奉
逃匿楚王府，众乃投奉党耿文登等十六人于江，沈
一贯等请撤奉，不报。而御马监监丞李道亦奏奉“病
国剥民”，帝始召奉归。奉在湖广二年，惨毒备至，及去，
金宝财物钜万计。奉至京师，给事中陈维春、郭如星
复极言其罪。帝不怿，降二人杂职。三十二年始释应
京归。之翰卒瘐死。